# Safranera de l’alfals

La safranera de l'alfals (Colias crocea) és una espècie de lepidòpter papilionoïdeu de la família dels pièrids (Pieridae) present als Països Catalans.

## Nomenclatura

El nom binomial d'aquesta espècie es compon del substantiu llatí Colias, de gènere gramatical femení, i de l'adjectiu llatí "croceus, -a, -um". Donat que els epítets específics han de concordar gramaticalment amb el mot genèric, s'ha d'escriure Colias crocea (femení) i no Colias croceus (masculí) ni Colias croceum (neutre). La grafia "croceus" està molt estesa i la confusió és deguda a què Fourcroy al 1785 va denominar a aquesta papallona Papilio croceus; Papilio és masculí i croceus en aquest cas és correcte. En ser assignada al gènere Colias (femení), l'epítet específic automàticament esdevé "crocea".

## Distribució

La seva distribució geogràfica abasta tot el Mediterrani, inclosa l'Àfrica del nord, Europa (excepte l'extrem nord) i vastes regions d'Àsia.

## Morfologia i costums

És una papallona de talla mitjana, que fa de 42 a 54 mm d'envergadura. Té les ales de color groc viu i negre, amb zones nebuloses en què els dos colors es barregen. També té un puntet molt definit a cada ala. Els marges de la part superior de les ales són amples i de color negre. La part inferior és de color groc llimona. Hi ha varietats pàl·lides i blanques de la mateixa espècie.
* Colias crocea crocea ♂
* Colias crocea crocea ♂ △
Aquesta papallona viu als prats i camps oberts per sota dels 2.000 m d'altitud. Es passa el dia anant de camp en camp i de flor en flor. Li agrada xuclar les flors del gènere Leontodon, anomenades dents de lleó. Es troba de la primavera a la tardor i és molt comuna a l'estiu als Països Catalans.
Les erugues de la safranera de l'alfals són de color verd amb una franja groga longitudinal a cada costat. Mengen, preferentment, les fulles de plantes que sovint serveixen de farratge per al bestiar, com l'alfals, la corona de rei, la coroneta rosa (Securigera varia), diverses espècies de Vicia i el trèvol.

## Referències

* ↑ «Noms de papallones | TERMCAT». [Consulta: 13 febrer 2025].
* ↑ «Proposta de noms comuns per a les papallones diürnes (ropalòcers) catalanes». Butlletí de la Societat Catalana de Lepidopterologia. Arrizabalaga et al., 01-12-2012. [Consulta: 4 febrer 2014].
* 1 2 «BioLib - Colias crocea» (en anglès). [Consulta: 13 febrer 2025].
* ↑ Tolman, Tom; Lewington, Richard. Mariposas de España y Europa (en castellà). Lynx, 2011. ISBN 978-84-96553-84-2.
* ↑ «Official Lists and Indexes of Names in Zoology, Updated March 2012» (en anglès). International Commission on Zoological Nomenclature. [Consulta: 13 febrer 2025].
* ↑ «Código Internacional de Nomenclatura Zoológica | Iberfauna». [Consulta: 12 setembre 2023].
* 1 2 Tshikolovets, Vadim V. Butterflies of Europe & the Mediterranean area (en anglès). Tshikolovets Publications, 2011. ISBN 978-80-904900-0-0.
* Tom Tolman, Richard Lewington: Die Tagfalter Europas und Nordwestafrikas, Franckh-Kosmos Verlags-GmbH & Co, Stuttgart 1998, ISBN 3-440-07573-7 (alemany)
* Hans-Josef Weidemann: Tagfalter: beobachten, bestimmen, Naturbuch-Verlag Augsburg 1995, ISBN 3-89440-115-X (alemany)
* Colias croceus Arxivat 2007-10-25 a Wayback Machine.
* Papallones dels Països Catalans - Blanquetes i palometes 90731